GLASGOW - Majlis Sukan Negara (MSN) bersedia pertimbang untuk beri lebih banyak peluang kepada atlet-atlet pelapis berpotensi untuk beraksi dalam mana-mana temasya sukan besar, kata Ketua Pengarah Majlis Sukan Negara (MSN) Datuk Seri Zolkples Embong.

"Kita perlu melihat semula sama ada akan terus memberi peluang kepada atlet-atlet lama untuk terus beraksi pada masa akan datang.

Bukan kita menidakkan sumbangan atlet-atlet lama yang telah memberi sumbangan kepada negara tetapi akan terus memberi peluang kepada mereka jika mereka masih mahu memberi sumbangan mereka," katanya kepada pemberita di sini.

Mengambil contoh acara menembak, Zolkples berkata kini sudah ada barisan penembak pelapis yang mampu memberi saingan dalam temasya sukan besar seperti Sukan Komanwel dan Sukan Asia.

Dalam perkembangan lain, Zolkples berkata beliau agak kecewa apabila tiga acara sukan yang menjadi sandaran pingat emas gagal merealisasikan sasaran.

Setakat ini katanya, tiga acara sukan iaitu menembak, berbasikal trek dan gimnastik berirama, gagal merealisasikan masing-masing satu pingat emas yang disasarkan dalam temasya Sukan Komanwel kali ini.

"Mereka gagal mencapai sasaran yang telah kita tetapkan. Bagaimanapun, dalam beberapa acara sukan, tarafnya adalah terlalu tinggi seperti menembak dan berbasikal trek.

"Pencapaian (Mohd) Azizulhasni mendapat pingat gangsa adalah sesuatu yang boleh kita banggakan walaupun kita mensasarkan beliau mencapai pingat emas.

Beliau terpaksa bersaingan dengan bukan calang-calang pelumba dalam saingan akhir keirin dengan saingan sengit daripada tiga pelumba Australia dan dua pelumba New Zealand," katanya.

Zolkples terus berharap atlet-atlet Malaysia lain yang masih bersaing di temasya Sukan Komanwel di sini memberikan saingan terbaik mereka.

Selepas tujuh hari bersaing, kontinjen negara kini berada di kedudukan ke-13 dengan tiga pingat emas, lima perak dan lima gangsa, sementara England berada dikedudukan teratas dengan 38 pingat emas, 35 perak dan 32 gangsa, diikuti Australia (35-32-39) dan Kanada (22-7-22). - BERNAMA