<p style="text-align: justify;">KUALA LUMPUR - Penerbitan kontrak rundingan terus secara online merupakan antara inisiatif dan komitmen kerajaan untuk membasmi gejala rasuah, demikian menurut laporan tahunan Program Transformasi Kerajaan (GTP) 2013.</p>
<p style="text-align: justify;">Bermula Disember tahun lepas, Kementerian Kewangan dikehendaki menyiarkan kesemua kontrak rundingan terus kecuali kontrak keselamatan dan strategi di portal MyProcurement.</p>
<p style="text-align: justify;">Portal itu diwujudkan sebagai satu laman sehenti yang akan memberikan gambaran keseluruhan dengan menyiarkan semua tender kerajaan dan bidaan yang berjaya untuk terus menggalakkan ketelusan dan akauntabiliti dalam perbelanjaan kerajaan.</p>
<p style="text-align: justify;">Setakat ini, 50 urus niaga kerajaan yang dirunding secara terus disiarkan dalam talian, hasil kerjasama berterusan Kementerian Kewangan, menurut laporan itu.</p>
<p style="text-align: justify;">Portal itu merupakan hasil inisiatif 'Membanteras Rasuah' di bawah Bidang Keberhasilan Utama Negara (NKRA) menerusi GTP, bertujuan untuk memastikan keseragaman dalam penyebaran maklumat berkaitan perolehan kerajaan.</p>
<p style="text-align: justify;">Menurut laporan itu, penerbitan kontrak rundingan terus ini akan membantu memastikan Kementerian Kewangan melantik vendor dengan harga yang kompetitif berdasarkan merit dan keupayaan vendor tersebut.</p>
<p style="text-align: justify;">Nyata, insiatif portal MyProcurement membawa pencapaian seratus peratus serta memberi kesan yang ketara dalam menghapuskan jenayah rasuah.</p>
<p style="text-align: justify;">Sebagai langkah ke hadapan, kerajaan kini sedang menggubal garis panduan yang akan menyediakan nasihat bagi orang tengah dan pelobi ketika mereka berurusan dengan kerajaan, dan dijangka siap tahun ini.</p>
<p style="text-align: justify;">Laporan itu turut menyatakan kedudukan Malaysia dalam Indeks Persepsi Rasuah (CPI) Transparency International bertambah baik apabila meningkat satu lagi tahap daripada kedudukan 54 kepada kedudukan 53.</p>
<p style="text-align: justify;">Ini membuktikan usaha-usaha yang dilaksanakan seperti transformasi proses laporan Ketua Audit Negara dan Suruhanjaya Pencegahan Rasuah Malaysia (SPRM) untuk membanteras amalan rasuah membuahkan hasil. - BERNAMA</p>