KOTA TINGGI - Timbalan Pengarah 1 Unit Perancang Ekonomi Negeri Johor (UPENJ), Mohammed Ridha Abdul Kadir hari ini menolak desas desus di kalangan penduduk yang mengatakan pengambilan tanah fasa kedua bakal dilaksanakan tidak lama lagi bagi pembangunan Kompleks Petroleum Bersepadu Pengerang (PIPC).

"Tidak pernah dengar lagi. Belum ada perancangan (untuk tujuan itu)," katanya ketika ditemui selepas merasmikan Majlis Hari Bersama Petronas dan Johor Petroleum Development Corporation Bhd di Sekolah Kebangsaan Pengerang, Pengerang di sini.

Desas desus yang dihidu oleh pihak akhbar berbahasa Cina di sini menyatakan pengambilan itu melibatkan lebih 2,832 hektar tanah di Pengerang untuk pembinaan empangan bagi menyimpan air mentah bagi tujuan penyejukan loji di PIPC.

Terdahulu, Timbalan Presiden Pengarah Urusniaga Kompleks Bersepadu Pengerang (PIC) Petronas, Juniwati Rahmat Husin dalam ucapannya berkata, projek PIPC akan menyaksikan pembanguan pelbagai kemudahan berkaitan seperti kemudahan bekalan air mentah, loji penjanaan bersama tenaga serta pelbagai kemudahan sampingan lain.

Pada majlis itu Juniwati diwakili oleh Ketua Pengurusan Tanah &amp; Infrastruktur Negeri, Syed Kamal Alhabshi.

"Dengan Keputusan Pelaburan Akhir (FID) yang dibuat Lembaga Petronas pada 3 April lalu, semua faedah yang dijangkakan hasil kejayaan perlaksanaan projek ini nanti akan dapat dimanfaatkan oleh masyarakat Pengerang khususnya dan Malaysia amnya," kata beliau.

Petronas sentiasa berusaha menyumbang secara positif kepada komuniti tempatan di mana Petronas beroperasi dan di Pengerang, ia mengambil tanggungjawab membina dan menyediakan utiliti serta infrastruktur bukan sahaja untuk pembangunan PIPC tetapi juga untuk keperluan awam, katanya.

Mengenai majlis itu, beliau berkata ia menandakan perlaksanaan program Pelaburan Sosial Korporat (CSI) Petronas yang pertama sejak kelulusan FID itu.

Pelbagai program CSI telah diadakan seperti sumbangan dua ekor lembu, peralatan dan bahan memasak untuk Masjid Kampung Jawa bagi mengadakan majlis kesyukuran, ceramah kerjaya dan motivasi, sesi interaktif rekabentuk, pembinaan kreatif serta program kesedaran petrokimia diadakan di SMK Tanjung Datuk dan SMK Tanjung Pengelih. - BERNAMA