KUALA LUMPUR, Malaysia akan memulakan urus niaga bagi olein sawit bertapis, diluntur dan dinyahbau (RBD) pada 16 Jun, kata Ketua Pegawai Eksekutif Bursa Malaysia Derivatives Bhd (BMD), Chong Kim
Seng.

"Kini margin penapisan boleh mula dilindung nilai dan disimpan, melalui platform yang serupa seperti yang ditawarkan oleh BMD bagi minyak sawit mentah (MSM). 

"Ia juga boleh digunakan untuk melindung nilai risiko cuaca yang merosakkan tanaman, dan menjadikan harga turun naik, dan akan memberi manfaat kepada pengeksport dan pengimport olein sawit RBD," katanya semasa berlangsungnya
persidangan pelaburan tahunan kelima PhilipCapital di sini hari ini. 
	
Sebagai produk sawit bertapis, kontrak olein sawit RBD (FPOL) khusus memberikan satu penemuan harga yang telus, dagangan yang terkawal dan instrumen lindung nilai kepada pengusaha penapisan minyak sawit, pengguna akhir olein
sawit dan pengimport olein sawit asing, katanya. 
	
Chong yakin pasaran hadapan olein sawit baharu atau FPOL itu akan setanding dengan kejayaan Pasaran Hadapan MSM, yang kini merupakan penanda aras global bagi industri minyak sawit dengan kira-kira 200 juta tan metrik diniagakan tahun lepas. 
	
Bursa Malaysia juga sedang mengkaji untuk mengadakan pasaran hadapan getah, kata Chong, tanpa memberikan kerangka masa khusus. 
	
Adalah wajar bagi Malaysia sebagai salah sebuah negara pengeluar getah terbesar muncul dengan "penanda aras negara pengeluar", katanya, sambil menambah bahawa kontrak hadapan getah di Bursa Komoditi Tokyo dan Pasaran Hadapan Getah
Shanghai adalah dari negara-negara pengguna. 
	
Sementara itu, Pengarah Urusan Kumpulan PhilipCapital Malaysia, Andy Lim Say Kiat, berkata kontrak hadapan olein sawit RBD, yang akan diurus niaga dalam mata wang dolar AS, akan menarik peserta baharu, terutamanya dari luar negara. 
	
Melalui FPOL, Pengurus dana global, penasihat urus niaga komoditi dan pedagang hak milik sendiri boleh mendapatkan pendedahan kepada satu daripada minyak makan terbesar di dunia. 
	
"Kontrak hadapan olein sawit juga diniagakan di Bursa Komoditi Dalian China, dan dengan demikian ia boleh memberikan peluang timbang tara kepada pelabur," tegasnya. 

	Lim berkata 1,500 peserta menghadiri persidangan hari ini, untuk mengetahui tentang strategi dan prospek pelaburan bagi enam bulan kedua 2014, serta mendengar perbincangan tentang isu dan cabaran yang wujud dalam landskap ekonomi dan kewangan.- BERNAMA