<p style="text-align: justify;">TELUK INTAN - Suruhanjaya Pilihan Raya (SPR) hari ini menegaskan tiada perubahan dilakukan berhubung Borang 14 (penyata pengundian selepas  pengiraan undi) pada pilihan raya kecil (PRK) Parlimen Teluk Intan.</p>
Setiausaha SPR Datuk Abdul Ghani Salleh berkata SPR masih menggunakan prosedur sedia ada yang digunakan dalam pilihan raya umum dan pilihan raya kecil sebelum ini.

"Tiada perubahan yang dilakukan berhubung Borang  14 itu (pada PRK Teluk Intan). Mungkin berlaku kekeliruan berhubung perkara ini," katanya kepada Bernama di sini, hari ini.

Beliau diminta mengulas dakwaan setiausaha publisiti DAP, Tony Pua bahawa SPR memansuhkan pengesahan Borang 14 oleh ketua pusat mengundi selepas pengiraan undi.

Pua berkata tindakan itu memungkinkan penipuan berlaku pada penjumlahan undi pada pilihan raya kecil ini.

PRK kerusi Parlimen Teluk Intan menyaksikan pertandingan satu lawan satu antara calon Barisan Nasional (BN) Datuk Mah Siew Keong dan calon DAP Dyana Sofya Mohd Daud.

Pengundian awal akan diadakan 27 Mei ini, manakala pengundian ditetapkan pada 31 Mei.

Pilihan raya kecil itu diadakan berikutan kematian  penyandang kerusi Parlimen itu, Seah Leong Peng, 48, daripada DAP akibat  kanser pada 1 Mei lepas. - BERNAMA