KUALA LUMPUR - Pertubuhan Bangsa-Bangsa Bersatu (PBB) menyatakan Malaysia memerlukan lebih banyak projek mega untuk memacu produktiviti buruh dan meningkatkan lagi keluaran dalam negara kasar (KDNK) daripada 6.2 peratus yang dicatatkan pada suku pertama 2014.

Bekas perdana menteri Tun Dr Mahathir Mohamad sebelum ini mengunjurkan pertumbuhan KDNK yang amat optimistik pada tujuh peratus menjelang 2020.

Michelle Gyles-McDonnough, Penyelaras Residen Aktiviti Operasi Sistem Pertubuhan Bangsa-Bangsa Bersatu bagi pembangunan di Malaysia berkata pembangunan projek mega di negara ini penting dan akan secara tidak langsung meningkatkan produktiviti buruh dalam tenaga kerja domestik.

"Projek mega seperti pembangunan MRT merupakan satu contoh bagi Malaysia dan dengan lebih banyak inovasi serta idea-idea baharu diserapkan dalam projek pembangunan, kita boleh melihat tahap produktiviti buruh meningkat," katanya.

Gyles-McDonnough berkata demikian kepada pemberita di sini, hari ini, selepas pelancaran Perundingan Nasional Agenda Pembangunan selepas 2015 di Kuala Lumpur.

Beliau juga berkata kerajaan Malaysia telah menggariskan dalam Rancangan Malaysia Ke-11, agenda pertumbuhan ke arah meningkatkan produktiviti buruh.

Sementara itu, apabila ditanya tentang pertumbuhan produktiviti dalam kalangan golongan wanita, beliau berkata bagi mengekalkannya, suasana yang dipermudahkan bukan sahaja dalam persekitaran ekonomi domestik tetapi juga ekonomi global diperlukan.

"Satu cara untuk meningkatkan produktiviti ini adalah dengan melihat kepada dasar dan rangka kerja yang perlu bagi membolehkan wanita memasuki tenaga kerja," katanya.

Gyles-McDonnough berkata Malaysia telah mempamerkan hasrat yang jelas untuk meningkatkan penyertaan golongan wanita dalam tenaga kerja, termasuk melabur sumber kerajaan dalam pendidikan.

"Golongan wanita membentuk lebih 68 peratus daripada siswazah pengajian tinggi di negara ini tetapi tidak kekal lama dalam sektor tenaga kerja," katanya. - BERNAMA