PUTRAJAYA - Perbarisan dan perarakan sempena Hari Kemerdekaan di Dataran Merdeka akan diteruskan pada 31 Ogos ini.

Menteri Komunikasi dan Multimedia, Datuk Seri Ahmad Shabery Cheek berkata, acara lain yang dijadual dilaksanakan sempena Hari Kemerdekaan ke-57 akan disusun semula, disesuaikan atau terpaksa dibatalkan.

"Banyak perkara yang perlu kita ubah dan susun balik. Insya-Allah kita akan

mendapat panduan dari kabinet esok dan akan umumkan kemudian," katanya kepada pemberita selepas menghadiri perhimpunan bulanan kementerian di sini hari ini.

Ahmad Shabery berkata, antara acara dibatalkan adalah Konsert Harmoni Uniti

yang dijadualkan pada 24 Ogos ini yang akan digantikan dengan program yang lebih sesuai.

Sebelum ini, beliau dilaporkan berkata, acara hiburan sempena Hari Kemerdekaan ke-57 akan diselaras mengikut kesesuaian dan berdasarkan panduan berikutan tragedi pesawat Penerbangan Malaysia (MAS) MH17. - BERNAMA