KUANTAN - Seorang lelaki mati lemas selepas mandi bersama rakannya di Pantai Teluk Chempedak petang tadi.

Ketua Polis Daerah Kuantan ACP Abdul Aziz Salleh berkata mayat M.Jeghatis, 22, dari Taman Sentosa, Klang Selangor ditemui orang awam di kawasan kejadian pada kira-kira 1.40 petang.

"Mangsa sebelum itu dilaporkan mandi bersama rakan-rakannya di pantai rekreasi berkenaan sebelum tiba-tiba didapati tenggelam.

"Rakan mangsa cuba untuk menyelamatkannya namun gagal sebelum bergegas ke daratan untuk meminta bantuan orang awam," katanya kepada Bernama hari ini.

Beliau berkata orang awam yang berada berhampiran mangsa kemudian berjaya menghalang Jeghatis daripada dihanyutkan ombak dan membawanya ke daratan.

Bagaimanapun, katanya, mangsa disahkan meninggal dunia dan mayatnya dihantar ke Hospital Tengku Ampuan Afzan Kuantan untuk bedah siasat. - BERNAMA