TELUK INTAN - Yammy Samat, ibu Dyana Sofya Mohd Daud calon DAP bagi Pilihan Raya Kecil (PRK) Parlimen Teluk Intan, mengumumkan secara rasmi beliau tidak lagi bersama Pertubuhan Pribumi Perkasa (Perkasa).

Beliau berkata demikian pada sidang akhbar bersama anaknya di Bilik Gerakan DAP di sini hari ini. Turut hadir Penasihat DAP Lim Kit Siang.

Yammy berkata beliau meninggalkan pertubuhan itu secara tidak rasmi sejak lebih setahun lepas apabila mendapati parti itu cenderung kepada politik.

"Perkasa tidak sepatutnya terlibat dalam politik. Sudah lama saya meninggalkan Perkasa," katanya, dan turut menafikan pernah menjadi Ketua Wanita pertubuhan itu.

Ditanya bila Dyana Sofya mengetahui tentang keanggotaannya dalam Perkasa, Yammy berkata anaknya dimaklumkan berhubung keanggotaannya dalam pertubuhan itu baru-baru ini selepas isu itu ditimbulkan pihak media.

Semalam, Dyana Sofya mengakui Yammy adalah anggota pertubuhan itu.

Sebelum ini Dyana Sofya berkata beliau tidak mengetahui tentang keanggotaan ibunya dalam persatuan itu, walaupun beliau pernah terlibat membantu ibunya mengendalikan satu program anjuran pertubuhan itu. - BERNAMA