KUALA LUMPUR - Radio digital Islam pertama di Malaysia, IKIMfm yang mula beroperasi pada tahun 6 Julai 2001 kini menerima seramai 1 juta pendengar sehari.

IKIMfm dalam satu kenyataan media memberitahu, pendengar radio itu di Semenanjung Malaysia sahaja mencecah seramai 763,000 orang.

"Berdasarkan bancian Nielsen terkini Gelombang 1/2014, IKIMfm kini didengar oleh seramai 763,000 orang tidak termasuk Sabah dan Sarawak.

"Dianggarkan lebih sejuta orang mendengar jika mengambil kira pendengar di Malaysia Timur, Singapura, selatan Thailand dan Batam serta pendengar dalam talian di seluruh dunia," kata kenyataan itu hari ini.

Menurut kenyataan itu, laman Facebook IKIMfm kini diikuti seramai 500,000 pengguna manakala Twitter radio itu diikuti seramai 34, 000 orang.

Kata kenyataan itu, IKIMfm mengadakan kerjasama dengan akhbar Berita Harian bermula hari ini bagi memantapkan lagi pencapaian itu.

Kerjasama itu berbentuk siaran kupasan program-program yang menarik  IKIMfm dalam akhbar tersebut bagi mereka yang tidak berkesempatan mendengar program radio itu.

"Kerjasama antara dua media ini iaitu media elektronik dan cetak membawa satu sinergi baru yang akan menyebarluaskan lagi dakwah kefahaman Islam di negara ini," kata kenyataan itu.