KOTA BHARU - Kementerian Kemajuan Luar Bandar dan Wilayah (KKLW) memperuntukkan RM2.9 juta kepada Jabatan Hal Ehwal Veteran (JHEV) Angkatan Tentera Malaysia (ATM) bagi kos membina dan membaik pulih rumah veteran ATM pada tahun ini melalui program Strategi Lautan Biru Kebangsaan 7 (NBOS-7).

Ketua Pengarah JHEV ATM Mejar Jeneral Datuk Wira Mohd Noor Daud berkata, peruntukan tersebut melibatkan kos bagi 50 unit rumah untuk dibaik pulih dan 50 unit lagi untuk dibina baharu.

"Kos bagi setiap unit rumah yang dibina baharu kira-kira RM45,000 manakala bagi rumah untuk dibaik pulih sebanyak RM11,000 setiap rumah," katanya kepada pemberita selepas Majlis Penyerahan Kunci Rumah NBOS-7 di Kampung Tunjung di sini, hari ini.

Katanya di Kelantan pada tahun ini, sebanyak tujuh unit rumah akan dibina baharu dan lima unit rumah dibaik pulih berbanding sembilan unit rumah telah dibina baharu dan empat unit dibaik pulih pada tahun lepas.

"Kita tidak hadkan berapa rumah di setiap negeri tetapi kita lebih kepada keperluan di negeri terbabit," katanya.

Beliau berkata pihaknya turut membantu isteri serta balu veteran ATM bagi menjana pendapatan sendiri dengan memberi sumbangan peralatan menjahit.

"Hari ini kita serahkan 19 unit mesin jahit kepada mereka dengan harapan mereka dapat mempelajari serta menjana pendapatan melalui sumbangan ini," katanya. - BERNAMA