KUALA LUMPUR - Persatuan Bolasepak Negeri Johor (PBNJ) dipelawa menyertai Liga 'Copa Puma Toreros' di Tokyo, Jepun pada tahun depan.

Laman Facebook Johor Southern Tigers memberitahu, `Copa Puma Toreros' adalah liga bola sepak untuk pasukan remaja dari kelab-kelab terkemuka.

"PBNJ telah menerima jemputan untuk menghantar wakil bagi menyertai pertandingan liga bola sepak belia anjuran kelab FC Toreros itu.

"Liga ini turut disertai pasukan dari Jerman, Korea, Sepanyol dan Qatar selain negara Jepun sendiri," kata Johor Southern Tigers.

Menurut laman Facebook rasmi PBNJ tersebut, Liga `Copa Puma Toreros' yang bermula pada tahun 2010 mencungkil bakat muda seawal usia 8 hingga 12 tahun.

Ia lebih kepada konsep pendidikan dan mendedahkan belia kepada pengalaman hubungan antarabangsa dalam dunia bola sepak.

"Jemputan ini turut bertujuan mengukuhkan hubungan PBNJ dan persatuan bola sepak di Jepun," kata Johor Southern Tigers.