PETALING JAYA - Seorang lelaki berusia 40 tahun maut ditikam menggunakan pisau oleh kekasihnya yang merupakan seorang warga Indonesia dalam kejadian di sebuah rumah kedai berhampiran Jalan PJS 1/46, Taman Petaling Utama, semalam.

Menurut sumber polis, kejadian dipercayai berlaku sekitar jam 5 pagi selepas polis menerima laporan daripada salah seorang pengusaha restoran berhampiran kawasan itu.

Mangsa yang dipercayai warganegara India itu maut terkena tikaman pisau di bahagian dada dengan menggunakan pisau.

“Mangsa ditemui dalam keadaan bogel dan dipercayai baru selesai mandi sebelum ditikam,” kata sumber.

Sepasukan anggota polis dan forensik dikerahkan ke lokasi selepas mendapat laporan dan berjaya menahan suspek di situ.

Mayat dihantar ke Pusat Perubatan Universiti Malaya (PPUM) untuk bedah siasat.

Kes berkenaan disiasat di bawah Seksyen 302 Kanun Keseksaan. - <strong>Sinar Harian Online</strong>