PUTRAJAYA - Beberapa waris mangsa tragedi penerbangan MH17 terhempas di Ukraine, mula tiba di sebuah hotel di sini sejak 6.30 pagi ini untuk mendengar taklimat oleh wakil Malaysia Airlines (MAS) berhubung nahas itu.

Ada antara mereka yang tidak dapat menahan emosi dan menangis, namun ada juga yang kelihatan tenang.

Bagaimanapun usaha wakil media untuk mendapatkan reaksi daripada mereka tidak berhasil.

Turut kelihatan beberapa sukarelawan daripada pertubuhan bukan kerajaan (NGO) untuk menghulurkan bantuan.

MH17 sedang dalam perjalanan dari Amsterdam ke Kuala Lumpur apabila terhempas di Ukraine. Ia membawa 283 penumpang dan 15 anak kapal.

Perdana Menteri, Datuk Seri Najib Tun Razak awal hari ini berkata pihak berkuasa Ukraine percaya pesawat Boeing 777 itu telah ditembak.

Penerbangan itu berlepas dari Amsterdam pada 12.15 tengah hari (waktu Amsterdam) pada Khamis dan dijangka tiba di Lapangan Terbang Antarabangsa Kuala Lumpur (KLIA), Sepang pada pukul 6.10 pagi Jumaat. - BERNAMA