<p style="text-align: justify;">JITRA - Sistem Cukai Barangan dan Perkhidmatan (GST) yang akan dilaksanakan mulai April tahun depan mampu menjamin masa depan negara dengan hasil yang lebih mantap, kata Perdana Menteri Datuk Seri Najib Razak.</p>
<p style="text-align: justify;">Katanya, walaupun ada pihak bercadang untuk membuat bantahan di Kuala Lumpur terhadap GST tetapi hakikatnya apabila sistem cukai itu diperkenalkan, masa depan negara terjamin.</p>
<p style="text-align: justify;">"Kalau kita fikir secara rasional.. Kita faham setiap dasar kerajaan bertujuan untuk kebaikan rakyat. Jangan tengok sehari dua. Hari ini tanam benih, esok nak buah," katanya ketika merasmikan Hari Pekerja Penjawat Awam Tahun 2014 di Dewan Wawasan di sini, hari ini.</p>
<p style="text-align: justify;">Najib meminta rakyat memahami nawaitu kerajaan dalam melakukan perubahan dan transformasi kerana kerajaan mempunyai rasional yang kukuh.</p>
<p style="text-align: justify;">"Ini pengertian yang harus disedari..tak boleh hentikan perubahan.. Kena diteruskan..kalau tak berubah maka kita akan berdepan himpitan ekonomi dan membawa kesusahan dan derita pada rakyat. Kerajaan mahu lakukan perubahan dan transformasi walaupun dipandang sebagai sesuatu yang tak patut dan tak perlu dilakukan," katanya. - BERNAMA</p>