KUALA LUMPUR - Petronas memindahkan seramai 28 daripada 166 kakitangannya di Iraq ke Dubai berikutan ancaman keselamatan yang melanda negara itu waktu ini.

Petronas dalam satu kenyataan media memberitahu, seramai 18 daripada 28 kakitangan tersebut merupakan rakyat Malaysia.

“Bagaimanapun seramai 95 kakitangan yang dikategorikan sebagai kakitangan kritikal kekal di Iraq untuk menguruskan operasi.

“Kesemua mereka berada dalam keadaan selamat dan turut diambil kira. Manakala selebihnya dalam proses perpindahan,” kata kenyataan itu hari ini.

Menurut kenyataan itu, Petronas memantau rapat situasi di Iraq dan sentiasa berhubung rapat dengan Kementerian Luar dan kedutaan Malaysia di Jordan.

Tambah kenyataan itu, Petronas telah mengenal pasti usaha mitigasi dan bersedia untuk mengambil segala langkah yang perlu jika keadaan di negara itu menjadi lebih teruk.

“Petronas mempunyai kepentingan dalam empat medan minyak di Iraq iaitu Garraf, Majnoon, Badra dan Halfaya yang terletak di selatan dan timur negara itu,” kata kenyataan itu.

Tindakan itu diambil kerana militan dari kumpulan negara Islam Iraq dan jajahannya (ISIL) menyerang dan merampas kawalan ke atas bandar-bandar di utara Iraq dan membunuh ratusan tentera Iraq. - mynewshub.my