KUALA LUMPUR - Menteri Luar Datuk Seri Anifah Aman mengetuai delegasi Malaysia ke Algeria bagi menghadiri Mesyuarat Peringkat Menteri Pergerakan Negara-negara Berkecuali (NAM) ke-17 yang bermula Selasa selama dua hari.

Wisma Putra dalam satu kenyataan di sini, berkata mesyuarat itu yang dijangka disertai perwakilan dari 120 negara anggota NAM akan menjadi platform bagi Anifah untuk terus melobi sokongan pencalonan Malaysia menduduki kerusi tidak tetap Majlis Keselamatan Pertubuhan Bangsa-bangsa Bersatu (UNSC) bagi penggal 2015-2016.

Anifah turut dijadual menyampaikan pernyataan mengenai komitmen dan inisiatif yang diambil oleh Malaysia dalam memperkukuh NAM, seiring dengan tema mesyuarat 'Enhanced Solidarity for Peace and Prosperity', kata kenyataan itu.

Mesyuarat secara amnya akan membincangkan langkah-langkah susulan serta menilai pelaksanaan keputusan yang dibuat semasa Sidang Kemuncak NAM ke-16 yang berlangsung di Tehran, Iran pada Ogos 2012.

Menurut kenyataan itu penyertaan Malaysia dalam mesyuarat tersebut merupakan penegasan komitmen berterusan negara terhadap prinsip dan perjuangan NAM.

Malaysia merupakan Pengerusi NAM bagi tempoh 2003 hingga 2006 dan bekas negara anggota Troika dari 2002 hingga 2009. - BERNAMA