KUALA LUMPUR - Dewan Pemuda PAS (DPP) Wilayah Persekutuan berdiri teguh dengan ketetapan Majlis Syura Ulamak bahawa Tan Sri Abdul Khalid Ibrahim perlu dikekalkan sebagai Menteri Besar Selangor.

Ketua Pemudanya, Ir. Khairil Nizam Khirudin berkata, beliau yakin keputusan itu meredakan ketegangan pendokong dan penyokong PAS berhubung kemelut yang ditimbulkan oleh Parti Keadilan Rakyat (PKR) tersebut.

“Kami yakin keputusan itu meredakan ketegangan pendokong dan penyokong PAS setelah institusi tertinggi parti membuat keputusan yang eksplisit dengan mengambil kira segenap maklumat yang diperolehi.

“Inilah antara kekuatan PAS. Ia dipandu oleh golongan ulamak untuk mengemudi perjuangan ini. Kekhilafan dan kekusutan yang berlaku dileraikan menurut aturan disiplin yang ditetapkan dalam Islam,” tegasnya melalui satu kenyataan media hari ini.

Khairil Nizam menegaskan tindakan PKR mahu menggugurkan Abdul Khalid daripada jawatan Menteri Besar Selangor bakal merugikan pakatan pembangkang.

Menurutnya, perbuatan itu juga boleh merencatkan pentadbiran kerajaan negeri untuk memberikan khidmat terbaik kepada rakyat.

“Kami merakamkan penghargaan kepada Presiden PAS, Datuk Seri Abdul Hadi Awang yang berani menyatakan pendirian benar dan mencerminkan sosok negarawan Islam yang wajar diteladani,” katanya. - mynewshub.my