BESUT - Kerajaan memperuntuk sebanyak RM5 juta untuk pelaksanaan 'Program Jom Bertani' di seluruh negara sebagai usaha menggalakkan rakyat terlibat dalam pengeluaran makanan untuk keperluan sendiri, kata Timbalan Perdana Menteri Tan Sri Muhyiddin Yassin.

Sehubungan itu, beliau mahu kerajaan negeri mengenal pasti dan menyediakan tanah untuk menjayakan program itu dengan memberi nafas baharu kepada sektor agro makanan negara untuk mengurangkan kebergantungan import makanan.

"Seiring peningkatan penduduk dunia ketika ini, keperluan untuk memenuhi bekalan makanan, adalah cabaran yang cukup besar dan ia sudah menjadi tuntutan fardu kifayah untuk negara memastikan bekalan makanan sentiasa mencukupi.

"Tuhan bagi kita banyak rezeki, kemudahan, hujan yang banyak, serta tanah yang subur, namun anehnya masih ada penduduk kampung yang membeli sayur-sayuran di kedai atau pasar, sedangkan jika mereka menggemburkan tanah, isu bekalan makanan tidak mencukupi ini tidak akan timbul...jadi tugas kita adalah untuk meningkatkan kesedaran dan memulakan program ini," katanya.

Beliau berkata demikian ketika berucap merasmikan program 'Jom Bertani' di Kampung Nyior Tujuh, Jerteh di sini Khamis yang turut dihadiri, Menteri Pertanian dan Industri Asas Tani Datuk Seri Ismail Sabri Yaakob, Menteri Besar Terengganu Datuk Ahmad Razif Abdul Rahman dan Menteri Pelajaran Kedua Datuk Seri Idris Jusoh yang juga anggota Parlimen Besut.

Muhyiddin berkata kerajaan juga akan menambah baik kemudahan dan peralatan di 59 unit pengumpulan dan enam unit pusat pengedaran di seluruh negara bagi memastikan urusan penyimpanan, pembungkusan dan penghantaran dapat dilaksanakan dengan efisien.

"Malah, pasar tani borong dan pasar tani kekal sedia ada akan dinaik taraf dalam mentransformasi, melengkapkan dan memperkemas infrastruktur pemasaran bagi menampung bilangan komoditii agro makanan iaitu pasar tani borong Selayang dan Puchong di Selangor, Tawau di Sabah serta pasar tani kekal di Guar Chempedak, Kedah dan Bukit Gambir di Johor.

"Sehingga 15 April lalu, Fama juga mengenal pasti tiga lokasi pasar tani borong baharu iaitu di Simpang Empat, Perlis; Baling, Kedah dan Besut, Terengganu serta lima pasar tani kekal yang baharu iaitu di Lekir, Perak; Chini, Pahang; Jempol, Negeri Sembilan; Kerteh Terengganu, dan Desa Tun Razak, Wilayah Persekutuan Kuala Lumpur," katanya.

Pada majlis itu juga, Muhyiddin meluluskan peruntukan sebanyak RM2 juta untuk membina pasar tani kekal di Kampung Nyior Tujuh bagi merancakkan lagi sektor ekonomi dan rantaian perniagaan berasaskan industri asas tani di daerah itu. - BERNAMA

&nbsp;