NIBONG TEBAL - Kerajaan persekutuan memperuntukkan RM180,000 kepada Komuniti Perwani 1Malaysia (Perwani) bagi membolehkan kumpulan yang terdiri daripada golongan wanita itu menjalankan aktiviti mereka.

Pengarah Pejabat Pembangunan Wanita Pulau Pinang, Aizal Mazlan berkata, sehingga Mei ini, sebanyak RM63,000 telah diagih kepada Perwani yang berperanan sebagai ejen transformasi wanita di peringkat komuniti.

"Komuniti Perwani merupakan inisiatif kerajaan untuk membentuk kumpulan jaringan wanita yang bertindak selaku ejen transformasi di peringkat komuniti dengan menggunakan sumber sedia ada.

"Peruntukan itu akan ditambah jika telah habis digunakan untuk melaksanakan program-program Komuniti Perwani. Kerajaan persekutuan memang sentiasa memikirkan pelbagai strategi dalam usaha membantu golongan wanita di negara ini," katanya pada sidang akhbar mengenai sambutan acara Purple Walk peringkat Pulau Pinang pada 25 Mei.

Komuniti Perwani merupakan inisiatif yang diperkenalkan di bawah Strategi Lautan Biru Kebangsaan Kelapan (NBOS 8) dan dipertanggungjawab kepada Kementerian Pembangunan Wanita, Keluarga dan Masyarakat serta Kementerian Kewangan sebagai peneraju.

Aizal berkata pihaknya menyasarkan 2,000 kumpulan Komuniti Perwani ditubuhkan di Pulau Pinang menjelang akhir tahun ini dengan sekurang-kurangnya 100 Perwani di setiap kawasan Parlimen.

"Sehingga 15 Mei lepas, sebanyak 553 kumpulan dengan 5,680 ahli telah berdaftar dengan kami," katanya.

Sementara itu, beliau berkata pihaknya menyasarkan 2,500 wanita akan menyertai acara Purple Walk sempena Sambutan Hari Wanita Antarabangsa peringkat Pulau Pinang di Kampung Sungai Chenaam, Sungai Acheh di sini. - BERNAMA