Bangkok - Penyelam polis yang mengesan senjata disembunyikan kumpulan penentang kerajaan dalam tali air di Bangkok menemui lebih daripada apa yang mereka jangka, semalam.

Pada awalnya mereka menemui objek berat dan mencurigakan di dasar tali air itu kira-kira jam 2 petang.

Apabila dibawa keluar, polis mendapati bungkusan berbalut kanvas biru itu mengandungi mayat reput tanpa kepala dengan sebahagian daripadanya sudah tinggal rangka.

Polis kemudian melakukan operasi mengesan dengan lebih meluas sebelum menemui tengkorak mayat berkenaan.

Timbalan Ketua Polis Bangkok Itthipol Piriyapinyo berkata, individu terbabit dipercayai mati kira-kira sebulan lalu.

“Polis juga menemui kad tanda pengenalan kakitangan Bank Koperasi Pertanian di dalam tali air itu,” katanya.

Sebelum kudeta berlaku, kawasan berhampiran Rumah Kerajaan itu menjadi tempat penunjuk perasaan daripada Jawatankuasa Reformasi Demokratik Rakyat berkampung untuk mendesak kerajaan Yingluck Shinawatra dibubarkan.

Itthipol berkata, operasi semalam juga menemui sejumlah besar senjata berbahaya di dasar tali air berkenaan.

Antaranya, puluhan kelopak peluru kosong, dua grenad asap dan bom tangan palsu. - Agensi