<p style="text-align: justify;">KUALA LUMPUR - Usaha sedang dilakukan bagi memastikan negara tidak diancam dengan kekurangan bekalan makanan jika kemarau melanda berikutan fenomena El Nino yang dijangka bermula Jun hingga Disember.</p>
<p style="text-align: justify;">Menteri Pertanian dan Industri Asas Tani Datuk Seri Ismail Sabri Yaakob berkata kementerian itu sedang berbincang dengan agensi-agensi berkaitan pengeluaran makanan negara termasuk Jabatan Pengairan dan Saliran (JPS) bagi memastikan bekalan makanan dan bekalan air untuk kegunaan sektor pertanian, terutama sawah padi, mencukupi.</p>
<p style="text-align: justify;">Selain itu kementerian juga merangka strategi lain bagi menghadapi kemarau yang bakal berlaku, katanya kepada pemberita selepas merasmikan Karnival Sukan Tekun Nasional (Suktem) 2014 di sini hari ini.</p>
<p style="text-align: justify;">Beliau berkata selain memastikan bekalan air mencukupi, kementerian itu juga akan mengambil langkah seperti mengimport bekalan makanan asas seperti beras dari negara luar sekiranya berlaku kekurangan bekalan di pasaran tempatan.</p>
<p style="text-align: justify;">Ismail Sabri berkata demikian bagi mengulas laporan berita mengenai ramalan pejabat Kaji Cuaca United Kingdom bahawa fenomena El Nino, yang mengakibatkan peningkatan suhu dan taburan hujan, akan melanda rantau Asia Tenggara pertengahan tahun ini.</p>
<p style="text-align: justify;">Turut hadir pada majlis itu ialah timbalannya Datuk Tajuddin Abdul Rahman dan Pengarah Urusan serta Ketua Pegawai Eksekutif Tabung Ekonomi Kumpulan Usaha Niaga (Tekun) Nasional Datuk Abdul Rahim Hassan.</p>
<p style="text-align: justify;">Karnival sukan selama tiga hari yang bermula hari ini disertai 500 orang serta pegawai-pegawai Tekun Nasional dari seluruh negara.</p>
<p style="text-align: justify;">Menurut Ismail Sabri, Suktem yang pertama kali diadakan itu diharap dapat merapatkan hubungan antara warga agensi kementerian dari seluruh negara selain sebagai platform untuk menyampaikan dasar-dasar baharu kerajaan. - BERNAMA</p>