KUALA LUMPUR - Setiausaha Agung DAP, Lim Guan Eng menganggap calon parti itu bagi Pilihan Raya Kecil (PRK) Teluk Intan, Dyana Sofya Mohd. Daud individu yang `bagus' dalam soal menentang pelaksanaan hudud di negara ini.

Malah, beliau mendakwa Dyana Sofya adalah individu yang lebih baik berbanding calon Barisan Nasional (BN), Datuk Mah Siew Keong dalam soal menentang pelaksanaan undang-undang tersebut.

“DAP konsisten dalam menentang pelaksanaan hudud sedangkan UMNO mengatakan BN menyokong tetapi parti komponen yang lain membantah.

“Atas sebab ini, Dyana Sofya seorang yang lebih baik daripada Siew Keong dalam soal menentang pelaksanaan hudud yang tiada dalam dasar rangka kerjasama pakatan,” katanya melalui satu kenyataan media.

Media sebelum ini melaporkan Dyana Sofya sentiasa cuba mengelak daripada menjawab soalan berhubung pendiriannya tentang isu hukum hudud.

Bagaimanapun, segelintir media mendakwa Dyana Sofya ketika berkempen secara terbuka pernah mengakui beliau menolak hudud. - mynewshub.my