KUALA LUMPUR - Kementerian Dalam Negeri (KDN) mewartakan perintah larangan ke atas novel bertajuk “Perempuan Nan Bercinta” karya Faisal Tehrani berkuatkuasa 9 April lalu kerana novel itu didakwa cuba menyuntik propaganda Syiah menerusi karya kreatif.

KDN dalam satu kenyataan media memberitahu, novel itu juga dipercayai disasarkan ke atas golongan akademik dan remaja.

"Novel ini mungkin mendatangkan implikasi negatif dengan mengelirukan pegangan Ahli Sunnah Wal Jamaah di negara ini dan memberi implikasi serius daripada sudut keselamatan dan sosial masyarakat Islam di Malaysia.

"Pertembungan dua aliran antara Ahli Sunnah Wal Jamaah dan Syiah ini juga dikhuatiri boleh mencetuskan ancaman keselamatan dan ketenteraman awam dalam kalangan umat Islam," kata kenyataan itu hari ini.

Menurut kenyataan itu, larangan penerbitan novel itu juga bertepatan dengan Muzakarah Khas Jawatankuasa Fatwa Majlis Kebangsaan Bagi Hal Ehwal Agama Islam Malaysia yang memutuskan ajaran Islam selain Ahli Sunnah Wal Jamaah bercanggah dengan syarak dan undang-undang Islam.

Muzakarah itu juga menetapkan semua umat Islam negara initertakluk kepada undang-undang Islam dan hukum syarak yang berasaskan pegangan kepada ajaran Ahli Sunnah Wal Jamaah.

Sehubungan itu, sebarang penerbitan, penyiaran dan penyebaran buku, risalah, filem, video dan lain-lain berhubung ajaran Islam yang bertentangan dengan pegangan Ahli Sunnah Wal Jamaah diharamkan.

KDN mengariskan tiga alasan kenapa penerbitan novel “Perempuan Nan Bercinta” dikenakan perintah larangan kerana mengandungi unsur seperti berikut:

1) Mempertikai dan memperlekehkan hadith-hadith yang diriwayatkan oleh Ahli Sunnah Wal-Jamaah yang seolah-olah mendiskriminasikan kaum wanita. Hadith-hadith ini dianggap punca al-Quran dipandang seperti mentaliti primitif Eropah pada abad pertengahan. Pandangan ini adalah perspektif skeptikal yang sengaja diberikan untuk memburuk-burukkan hadith tersebut walhal hadith tersebut mempunyai konteks tertentu.

2) Mendewa-dewakan Ahlul Bayt secara berlebihan dan menafikan Ahli Sunnah Wal-Jamaah sebagai mazhab yang diterima. Terdapat cubaan membawa hadith palsu berkenaan keutamaan Ahlul Bayt seperti yang terkandung di dalam kitab-kitab Syiah. Golongan yang dikatakan tidak mengikut Ahlul Bayt (yang seolah-olah bermaksud ajaran Syiah) sebagai golongan yang diragui.

3) Unsur seolah-olah ajakan menentang pihak berkuasa Ahli Sunnah Wal-Jamaah dengan alasan kebebasan bermazhab. Mendakwa kewujudan dan penubuhan institusi atau agensi yang bertanggungjawab ke atas hal ehwal agama rasmi akan menyempitkan pengertian agama kepada kelompok tertentu sahaja sedangkan yang lain akan dianggap salah dan disekat. Dakwaan bahawa menginstitusikan agama akan menyebabkan agama menjadi milik manusia yang mentafsirkan Al-Quran dan Al-Sunnah sesuka hati menurut fahaman sendiri. - mynewshub.my

&nbsp;