<p style="text-align: justify;">Kuala Berang - Seorang pemandu jengkaut parah selepas ditembak dua das di perut oleh seorang lelaki di Kampung Menjing, di sini semalam.</p>
<p style="text-align: justify;">Kejadian jam 8 malam dipercayai berlaku selepas dua lelaki datang ke rumah mangsa dengan menggunakan kereta Perodua Kelisa.</p>
<p style="text-align: justify;">Menurut seorang ahli keluarga mangsa yang enggan dikenali, seorang daripada suspek memanggil mangsa keluar dan berlaku petengkaran mulut antara mereka.</p>
<p style="text-align: justify;">Katanya, suspek kemudian kembali semula kepada rakannya di dalam kereta itu sebelum bertindak melepaskan dua das tembakan ke perut mangsa yang berada di beranda rumah ketika itu.</p>
<p style="text-align: justify;">Kedua-dua suspek kemudian melarikan diri sebaik melepaskan tembakan itu.</p>
<p style="text-align: justify;">Manakala mangsa berusia 28 tahun yang parah akibat terkena tembakan itu dibawa ke Hospital Hulu Terengganu sebelum dirujuk ke Hospital Sultanah Nur Zahirah, Kuala Terengganu. - <strong>myMetro Online</strong></p>