<p style="text-align: left;">KUALA LUMPUR - Seorang wakil rakyat DAP semalam membuat kenyataan biadap di Parlimen apabila meminta umat Islam negara ini menghormati hak saudara seagama mereka yang mahu murtad.</p>
<p style="text-align: left;">Datuk Ngeh Koo Ham (DAP-Beruas) berkata, perkara itu berdasarkan peruntukan Perkara 11(1) Perlembagaan Persekutuan yang memberi hak mutlak untuk mengamalkan sesuatu agama.</p>
<p style="text-align: left;">"Saya berharap orang Islam boleh terima peruntukan 11(1) yang memberi hak mutlak untuk mengamalkan sesuatu agama itu oleh orang perseorangan.</p>
<p style="text-align: left;">"Kalau seseorang itu hendak meninggalkan agama dan dia berusia lebih 18 tahun, kita mesti menghormati hak yang sudah diberikan kepada mereka, yang dijamin oleh Perlembagaan Persekutuan," kata Koo Ham.</p>
<p style="text-align: left;">Koo Ham berani berkata sesuatu yang boleh mencetuskan konflik keagamaan seperti itu kerana ia disebut di Parlimen yang mempunyai kekebalan atau imuniti politik.</p>
<p style="text-align: left;">Sehubungan itu Presiden Jalur Tiga Malaysia (Jati), Datuk Dr. Hasan Mohamed Ali yang berang dengan kenyataan melampau wakil rakyat DAP itu mencabar Koo Ham mengulangi kenyataan itu di luar Dewan Rakyat jika berani.</p>
<p style="text-align: left;">Berikut kenyataan penuh Hasan menyelar perbuatan pemimpin DAP tersebut yang jelas tidak mahu menghormati agama Islam:</p>
<p style="text-align: left;"><strong>MEWAKILI JATI, saya ingin memberi komen terhadap kenyataan biadab yang dibuat oleh YB Datuk Ngeh Koo Ham mengenai masyarakat Islam sepatutnya memberi laluan kepada orang-orang Islam yang mahu menukar agama ataupun murtad. YB Ngeh telah mengemukakan Artikel 11(1) Perlembagaan Persekutuan sebagai asas kepada kenyataan yang dikeluarkan itu.</strong></p>
<p style="text-align: left;"><strong>Dalam penelitian kami, YB berkenaan sering mengeluarkan kenyataan-kenyataan yang bukan sahaja bertentangan dengan semangat peruntukan Perlembagaan tetapi lebih daripada itu, beliau seolah-olah sengaja tidak mahu memahami darjah sensitiviti masyarakat Islam terhadap isu-isu sensitif yang beliau pernah kemukakan.</strong></p>
<p style="text-align: left;"><strong>JATI menganggap YB tersebut :</strong></p>
<p style="text-align: left;"><strong>a. Gagal memahami semangat peruntukan Perlembagaan terhadap maksud sebenar Artikel 11. Artikel ini hendaklah turut dibaca bersesekali dengan Fasal (4) dan (5) dalam mana kebebasan memilih dan menganut mana-mana agama bagi orang Islam sebenarnya sudah dilindungi oleh peruntukan tersebut. Masyarakat Islam bukan sahaja dilarang keras untuk menukar agama atau murtad malah adalah menjadi satu kesalahan dari segi undang-undang untuk mendedahkan kepada masyarakat Melayu perkara-perkara yang membawa kepada mereka meninggalkan agama asal mereka. Selain daripada itu Enakmen-Enakmen Negeri perlu juga di ambil kira dalamana Enakmen-Enakmen tersebut dirangka selari dan serasi dengan peruntukan semangat Perlembagaan Persekutuan yang menjamin kes-kes pemurtadan tidak akan berlaku di kalangan masyarakat Islam.</strong></p>
<p style="text-align: left;"><strong>b. Kelihatan YB Ngeh begitu jahil walaupun telah lama bercampur dengan masyarakat Islam. Beliau sepatutnya telah menyedari bahawa di dalam Islam murtad merupakan kesalahan Jenayah Syariah di antara yang paling besar dan berat dengan menyediakan hukuman yang setimpal bagi mereka yang berhasrat untuk melakukannya.</strong></p>
<p style="text-align: left;"><strong>c. Sebagai pemimpin yang mewakili sebahagian besar rakyat berbilang kaum, adalah tidak wajar bagi YB berkenaan memain dan memutarbelitkan peruntukan Perlembagaan dengan membuat tafsiran sendiri. Tafsiran beliau jelas bertentangan dengan Perlembagaan, Enakmen Negeri dan yang paling penting pandangan beliau bertentangan dengan kefahaman masyarakat Islam mengenai isu tersebut. Pandangan beliau juga yang semestinya beliau mengetahui adalah bertentangan dengan AlQuran dan Sunnah yang menjadi asas utama sistem Perundangan Islam.</strong></p>
<p style="text-align: left;"><strong>d. YB Ngeh kelihatan seperti seolah-olah ingin terus mencabar kesabaran umat Islam dan warga Malaysia yang cintakan keamanan dan kedamaian. JATI tidak nampak kenyataan YB Ngeh tu memberi apa-apa nilai positif terhadap perhubungan antara rakyat yang berlaina agama, keturunan dan fahaman politik di Negara ini.</strong></p>
<p style="text-align: left;"><strong>e. Kenyataan YB Ngeh juga dilihat mempunyai ciri-ciri persamaan dengan tuntutan COMANGO yang menjadi “musuh” nyata kepada umat Islam Negara ini. Dibimbangi antara mereka mempunyai strategi yang lebih jauh untuk melobi diperingkat antarabangsa untuk memberi tekanan berterusan kepada kerajaan Malaysia untuk tunduk kepada tuntutan hak asasi yang bertentangan dengan semangat Perlembagaan Negara kita.</strong></p>
<p style="text-align: left;"><strong>Jelas kelihatan bahawa gesaan dan tuntutan seperti ini bukan sahaja digerakkan melalui pertubuhan dan kesatuan seperti COMANO dan lain-lain NGO yang bersekutu dengan mereka tetapi di sana sini seolah-olah telah tertanam beberapa individu yang akan mengemukakan hujah-hujah yang tidak dapat tidak akan membakar semangat perkauman dan mencetuskan pergolakan antara agama yang sudah tentu menimbulkan malapetaka kepada Negara dan rakyat yang cintakan kedamaian dan kesejahteraan.</strong></p>
<p style="text-align: left;"><strong>Pihak-pihak yang berwajib perlu meneliti kenyataan-kenyataan dan gesaan-gesaan yang sedemikian agar setidak-tidaknya wujud mekanisme pencegahan yang boleh diyakini oleh rakyat. Malangnya, hingga kini kelihatan seolah-olah ada pihak-pihak yang boleh mengeluarkan kenyataan-kenyataan yang sensitif seperti ini dan dibiarkan berlalu begitu sahaja tanpa apa-apa tindakan yang diambil oleh mereka yang berautoriti.</strong></p>
<p style="text-align: left;"><strong>Akhirnya, demi kesejahteraan dan keharmonian negara ini, JATI berpandagan YB Ngeh Koo Ham perlu segera menarik balik kata-kata beliau tersebut dan memohon maaf secara terbuka kepada seluruh masyarakat Islam di Negara ini. Sekiranya beliau gagal berbuat demikian, JATI ingin membuat cabaran kepada YB Ngeh agar tampil mengulangi kenyataan beliau tersebut di luar Dewan Rakyat bagi membolehkan tindakan yang sewajarnya dapat diambil ke atas beliau sesuai dengan darjah keseriusan kenyataan yang telah dikeluarkan itu.</strong></p>
<p style="text-align: left;"><strong>DATO DR HASAN MOHAMED ALI</strong>
<strong>Presiden JATI Malaysia</strong>
<strong>12 JUN 2014</strong></p>