<p style="text-align: justify;">KUALA LUMPUR - Penolong Setiausaha Publisiti DAP, Zairil Khir Johari mendakwa universiti-universiti awam di Malaysia tidak kompetitif jika dibandingkan dengan universiti negara Asia lain.</p>
<p style="text-align: justify;">Beliau mendakwa, universiti Malaysia tidak kompetitif disebabkan kekurangan kebebasan akademik, campur tangan politik dan kualiti fakulti yang semakin menurun.</p>
<p style="text-align: justify;">“Edisi terkini 100 Universiti Terkemuka Bawah 50 Tahun Times Higher Education (THE) telah dikeluarkan.</p>
<p style="text-align: justify;">“Malangnya sekali lagi universiti Malaysia gagal membuat penampilan di peringkat global,” dakwanya melalui satu kenyataan media hari ini.</p>
<p style="text-align: justify;">Zairil Khir mendakwa, universiti awam di Malaysia juga kekurangan autonomi dalam tadbir urus kerana pelantikan jawatan penting seperti Naib Canselor diputuskan di peringkat politik.</p>
<p style="text-align: justify;">Selain itu, dakwanya, golongan pelajar masih dibelenggu oleh Akta Universiti dan Kolej Universiti (AUKU) yang menghadkan kebebasan berpersatuan dan bersuara.</p>
<p style="text-align: justify;">Dakwanya, kualiti pengajaran universiti tempatan juga semakin merosot dan ramai ahli akademik hebat meninggalkan universiti Malaysia untuk berkhidmat di negara lain. - mynewshub.my</p>