KUALA LUMPUR - Kerajaan belum membuat sebarang draf berhubung Rang Undang-undang (RUU) Keharmonian Nasional, kata dua Menteri di Jabatan Perdana Menteri, Tan Sri Datuk Seri Panglima Joseph Kurup dan Nancy Shukri.

Kedua-dua mereka dalam satu kenyataan bersama menegaskan, maklumat yang sedang dikumpul dan diperolehi menerusi Majlis Konsultasi Perpaduan Negara (MKPN) cuma input bagi tujuan penggubalan RUU tersebut.

“Sehingga kini, masih belum ada draf RUU Keharmonian Nasional yang disediakan oleh Kerajaan sebagaimana yang digembar-gemburkan oleh pihak-pihak tertentu.

“MKPN masih dalam proses mendapatkan input daripada `stakeholders’ termasuk badan bukan kerajaan (NGO). Setiap cadangan input yang diterima akan dikemukakan kepada Jabatan Peguam Negara untuk diperhalusi dengan mengambil kira segala aspek sebagaimana yang termaktub dalam Perlembagaan Persekutuan yang merupakan undang-undang tertinggi negara,” tegas mereka dalam kenyataan itu.

Menurut mereka, cadangan berhubung RUU Keharmonian Nasional itu bagaimanapun akhirnya tertakluk kepada pertimbangan dan persetujuan Jemaah Menteri selaku badan muktamad.

“MKPN adalah sebuah badan yang memberi input suara akar umbi kepada kerajaan dalam usaha penyatuan nasional dengan mengemukakan `National Unity Blueprint’ untuk memastikan kelangsungan keharmonian dan perpaduan kaum sentiasa terpelihara dalam negara kita.

“Perpaduan adalah tanggungjawab bersama, segala pandangan yang bernas adalah amat dialu-alukan,” kata mereka.

Perdana Menteri, Datuk Seri Najib Tun Razak pada 11 Julai lalu menegaskan, MKPN bukan badan penentu dalam menggubal Akta Keharmonian Nasional sebaliknya hanya Kabinet yang berkuasa memuktamadkan perkara itu.

Menurut Perdana Menteri, selaku badan yang bertanggungjawab memuktamadkan akta baharu tersebut, kerajaan akan mengambil kira soal Islam sebagai agama Persekutuan, hak keistimewaan orang Melayu dan juga institusi diraja sebelum ia digubal.

Najib dipetik berkata, MKPN bukan platform bagi mana-mana pihak untuk mengejar kepentingan tertentu dan tindakan Majlis Peguam bertindak mengemukakan tiga rang undang-undang secara bersendirian adalah tidak selaras dengan matlamat penubuhan majlis tersebut. - mynewshub.my

&nbsp;

&nbsp;

&nbsp;