KUALA LUMPUR - Pertubuhan Sukarelawan Pembangunan Sosial, Pencegahan Jenayah dan Anti Dadah Kuala Lumpur (Pencegah) akan mengadakan sesi pengambilan sukarelawan baharu pada 8 Jun ini.

Pencegah dalam satu kenyataan media berkata, sesi pengambilan itu dijadual berlangsung di Auditorium Perdana Kompleks Pejabat Kerajaan Bukit Perdana di Jalan Datuk Onn di sini.

“Jawatankuasa Pencegah mempelawa rakyat Malaysia untuk menyertai kami sebagai sukarelawan untuk bersama-sama memerangi gejala sosial, jenayah dan dadah di negara ini.

“Mereka yang berminat perlu menghadiri sesi taklimat peranan dan fungsi Pencegah seperti ditetapkan,” kata kenyataan itu hari ini.

Menurut kenyataan itu, syarat pengambilan adalah warga Malaysia berusia tidak kurang 16 tahun dan tidak lebih 60 tahun serta mempunyai tahap penglihatan dan pendengaran yang baik serta tidak buta warna.

Mereka juga dikehendaki mempunyai pekerjaan tetap, bermastautin di Kuala Lumpur, Putrajaya, Selangor dan Negeri Sembilan.

Tambah kenyataan itu, pemohon yang layak bagaimanapun akan menjalani proses tapisan keselamatan oleh Polis Diraja Malaysia (PDRM) terlebih dahulu dan perlu menjalani latihan asas kesukarelawanan pada setiap hari Ahad.

Jelas kenyataan itu, semua permohonan perlu dikemukakan mengunakan borang khas yang boleh diperoleh semasa sesi taklimat pengambilan. - mynewshub.my