KUCHING - Dunia sedang menghadapi kekurangan buah lada yang menyebabkan harga komoditi itu melambung tinggi pada masa ini, kata Menteri Perusahaan Perladangan dan Komoditi, Datuk Seri Douglas Uggah Embas.

Beliau berkata harga komoditi itu banyak bergantung kepada permintaan dunia.

"Buat masa ini harganya amat tinggi kerana dunia menghadapi kekurangan 40,000 tan metrik, tetapi berapa lama harga itu akan bertahan, saya tidak tahu.

"Kita harap harga akan bertahan kerana penduduk dunia juga semakin bertambah," katanya kepada pemberita semasa majlis terbuka hari Gawai beliau yang bertajuk "Majlis Ramah Mesra Gawai MPIC Bersama Warga Komoditi" di sebuah hotel di sini hari ini.

Realitinya ialah apabila harga tinggi ia akan menggalakkan banyak penanaman baharu, katanya.

Justeru itu, beliau menasihati penanam lada supaya mempelbagaikan kegiatan perladangan mereka agar mereka mempunyai komoditi lain untuk membantu mereka apabila harga lada jatuh.

Beliau berkata mereka harus menanam tanaman lain seperti getah dan kelapa sawit, seperti yang dilakukan seorang peladang di Serian yang meraih pendapatan tidak kurang daripada RM4,000 sebulan daripada tiga tanamannya.

Uggah berkata Lembaga Lada Malaysia sedang merangka program kegiatan hiliran untuk menggalakkan lebih banyak peladang, pertubuhan peladang dan usahawan untuk menceburi kegiatan hiliran lada.

Pada masa ini, katanya, 80 peratus buah lada yang dihasilkan di Malaysia dieksport ke luar negara.

Kata beliau buah lada itu boleh diproses menjadi serbuk lada atau banyak lagi produk akhir untuk mendapatkan harga yang baik dan pada masa yang sama memberi peluang perniagaan dan pekerjaan kepada penduduk tempatan.

Penternakan lembu kerbau boleh disepadukan di ladang-ladang kelapa sawit, kata beliau sambil menggesa Lembaga Minyak Sawit Malaysia (MPOB) supaya terus mencari jalan untuk meningkatkan penyepaduan pengeluaran tanaman dan haiwan ternakan.  - BERNAMA