<strong>Dereta kenderaan hitam membawa keranda dan suasana sugul menyelubungi Lapangan Terbang Eindhoven apabila Belanda menyambut ketibaan 40 mayat mangsa tragedi pesawat Malaysia Airlines (MAS) MH17.</strong>

Mayat-mayat disambut oleh Raja Belanda Raja Willem-Alexander dan Perdana Menteri Belanda Mark Rutte serta ahli keluarga mangsa.

Tiupan trompet dengan lagu "The Last Post" menghiasa suasana hiba di kawasan dataran lapangan terbang sebaik dua buah pesawat mendarat dan keranda membawa mayat dibawa dengan penuh penghormatan tertinggi tentera diberikan oleh kerajaan Belanda.

Selepas itu, deretan kereta membawa jenazah masuk ke dalam ruang dataran dalam satu barisan panjang dan disusun untuk memudahkan proses mengeluarkan dan meletakkan mayat ke dalam kereta berkenaan.

Sementara itu, proses menyaring dan melabelkan mayat mangsa nahas MH17 dijangka akan selesai menjelang esok.

Ketua Penolong Setiausaha Majlis Keselamatan Negara (MKN) Lt Kol Mohd Sakri Hussain berkata pakar forensik dari Malaysia, Belanda dan Australia telah menyaring mayat di dalam lebih dua gerabak sejuk beku Rabu lepas.

Di Ukraine, ada empat gerabak sejuk beku yang membawa 282 mayat daripada timur Ukraine berhampiran sempadan Russia ke Kharkiv untuk dilabel sebelum diterbangkan keluar ke Eindhoven.

Sehingga kini, 56 mayat telah pun diterbangkan ke Belanda untuk dilakukan proses pengecaman.

Pesawat MH17 terhempas ditembak jatuh oleh peluru berpandu di Grobovo, Timur Ukraine berhampiran sempadan Russia mengorbankan kesemua 298 orang termasuk anak kapal.

https://www.facebook.com/photo.php?v=853832264626967&amp;set=vb.182213698455497&amp;type=2&amp;theater

Pesawat jenis Boeing 777-200 itu sedang dalam penerbangan dari Amsterdam, Belanda ke Kuala Lumpur pada 17 Julai lepas. - <strong>MYNEWSHUB.MY</strong>

Oleh : <strong>IKA</strong>