KEMAMAN - Festival Kenyir selama sebulan yang diadakan sejak 29 April lalu menarik 26,000 pengunjung, kata Menteri Besar Datuk Seri Ahmad Said yang menyifatkan jumlah kehadiran itu menggambarkan keterujaan orang ramai terhadap Tasik Kenyir yang akan menjadi kawasan bebas cukai pertama di dunia menjelang September tahun depan.

"Dalam masa lima hari sahaja, kita telah mendapat kira-kira 26,000 pengunjung dan ini menggambarkan orang Terengganu dan pengunjung dari luar negeri teruja untuk membeli barang bebas cukai yang bakal diadakan di Tasik Kenyir nanti dan kita harap bilangan pengunjung ini akan terus meningkat sepanjang Festival Kenyir yang diadakan selama sebulan hingga 29 Mei ini.

"Festival ini adalah permulaan kepada (tasik) bebas cukai yang kita akan buka tahun depan dan ia akan jadi satu daya tarikan buat industri pelancongan di Terengganu," katanya dalam sidang media di sini.

Ahmad berkata antara produk pelancongan lain yang turut ada di Tasik Kenyir tersebut ialah 'Elephant Village’ dan santuari kelah.

"Elephant Village dan Santuari Kelah ini kita akan buka kepada pengunjung pada 9 Mei ini yang mana pengunjung boleh melihat gajah jinak yang sudah dilatih dengan lebih dekat lagi.

Di Santuari Kelah pula, pengunjung boleh merasai pengalaman bermain dengan ikan kelah yang sememangnya jinak di kawasan semula jadi," katanya.

Kerajaan Terengganu menyasarkan kehadiran 500,000 pengunjung ke Tasik Kenyir yang mempunyai 340 pulau buatan manusia sempena Tahun Melawat Malaysia 2014. - BERNAMA