PUTRAJAYA - Bekas tokoh pendidik Tan Sri Abdul Rahman Arshad menyifatkan pelantikannya sebagai Pengerusi Majlis Penasihat Pendidikan Kebangsaan (MPPK) bagi sesi 2014-2016 sebagai satu cabaran yang berat memandangkan pelbagai masalah dan isu dalam bidang pendidikan perlu diberi perhatian.

Beliau yang juga Canselor UCSI University dan Pro-Canselor Universiti Teknologi Malaysia (UiTM) berkata cabaran itu termasuk bagi menyeimbangkan bantuan kepada sekolah-sekolah bandar dan luar bandar di seluruh negara.

"Saya lihat bidang ini luas sekali dan mungkin makan waktu. Tapi saya pandang komposisi ahli majlis ini ialah orang-orang yang punya pengalaman yang luas dan pendidikan yang agak mendalam.

"Kita cuba perbaiki dan memberikan yang terbaik mungkin," katanya kepada pemberita selepas majlis penyerahan watikah pelantikan kepada anggota majlis itu oleh Timbalan Perdana Menteri Tan Sri Muhyiddin Yassin di sini hari ini.

Selain Abdul Rahman, 10 lagi tokoh turut dilantik menganggotai majlis itu bagi tempoh mulai 1 Ogos lalu hingga 31 Julai 2016.

Mereka ialah Pengerusi Majlis Profesor Negara Tan Sri Dr Zakri Abdul Hamid, Pengerusi Lembaga Penduduk dan Pembangunan Keluarga Negara (LPPKN) Tan Sri Napsiah Omar, Presiden Yayasan Dakwah Islamiah Malaysia (Yadim) Datuk Dr Asyraf Wajdi Dusuki, Pengarah Eksekutif Persekutuan Majikan-Majikan Malaysia (MEF) Datuk Shamsuddin Bardan dan Pengarah Urusan (Asia Pasifik) Gazprom Marketing &amp; Trading Pte Ltd (Singapura) Datuk Mohammad Medan Abdullah.

Anggota lain adalah pengasas Universiti Tun Abdul Razak (UniTAR) yang juga bekas anggota Dewan Negara Datuk Hassan Harun, Naib Canselor Universiti Malaysia Sabah Datuk Prof Dr Mohd Harun Abdullah, Felo Penyelidik Utama di Institut Alam dan Tamadun Melayu Universiti Kebangsaan Malaysia (UKM) Prof Datuk Dr Teo Kok Seong, Felo Penyelidik Institut Kajian Etnik UKM Datuk Dr Denison Jayasooria dan Pengetua Sekolah Menengah Sri KDU Datin Ong Guan Siew atau lebih dikenali sebagai Datin A.K Chan.

Abdul Rahman berkata skop bidang itu luas kerana mereka perlu melihat dari peringkat prasekolah sehingga ke peringkat pengajian tinggi, serta kesinambungan setiap peringkat.

Bekas Ketua Pengarah Pelajaran itu berkata antara perkara yang perlu diambil perhatian termasuk kurikulum sekolah dan latihan kepada guru.

"Pendidikan harus mempunyai beberapa matlamat, termasuk membangunkan ekonomi negara, sosial dan kemanusiaan, serta kerohanian dan tanggungjawab, jadi ini harus ditekankan," katanya yang juga Pengerusi Panel Penasihat Sekolah Kluster Kecemerlangan. - BERNAMA