KUALA LUMPUR - Seramai 39 anak yatim dari Pusat Jagaan Kanak-Kanak Yatim/Miskin Rukaiyah di sini diraikan Badan Kebajikan dan Sukan Pejabat Perdana Menteri dengan sumbangan pakaian baharu untuk Aidilfitri.

Setiausahanya Mohd Samsi Kamarudin berkata program itu, yang diadakan dengan kerjasama Jakel Trading, diharap dapat memberi kegembiraan kepada kanak-kanak kurang bernasib baik itu bagi menyambut Aidilfitri.

"Setiap tahun kami adakan program ini tetapi tahun ini agak istimewa kerana kami membawa anak-anak kurang bernasib baik memilih sendiri pakaian raya yang mereka mahukan," katanya kepada pemberita selepas majlis penyampaian sumbangan di Wisma Jakel, Jalan Tuanku Abdul Rahman di sini hari ini.

Pengurus Besar Jakel Trading Shafarhan Kahar berkata syarikat itu memberi diskaun bagi pakaian anak-anak yatim itu dan berharap mereka ceria meraikan Lebaran seperti kanak-kanak lain.

Sementara itu, Penolong Pengurus Pusat Jagaan Kanak-Kanak Yatim/Miskin Rukaiyah, Siti Eshah Din berkata beliau amat berterima kasih di atas sumbangan Pejabat Perdana Menteri.

Beliau berkata anak yatim berkenaan juga gembira kerana diberi peluang memilih baju raya masing-masing dalam program itu. - BERNAMA