PETALING JAYA - Presiden PAS, Datuk Seri Abdul Hadi Awang, yang dimasukkan di sebuah hospital Istanbul kerana mengalami masalah pernafasan berkata, keadaan beliau bertambah baik selepas beberapa hari menjalani pengawasan perubatan dan rehat.

Dalam satu kenyataannya di Facebook, Ahli Parlimen Marang berusia 67 tahun itu turut berterima kasih kepada semua yang mendoakan kesejahteraannya.

"Saya mahu mengucapkan terima kasih kepada semua yang mendoakan kesihatan saya, memberikan bantuan dan kata-kata semangat sepanjang saya mengalami masalah kesihatan semasa di Istanbul ini.

"Alhamdulillah saya dapat merasakan kesihatan saya bertambah baik. Saya juga berdoa agar Allah SWT memberikan kesihatan ini untuk meneruskan usaha membawa amanah dari Allah SWT. Terima kasih semua," katanya.

Di dalam Facebook Abdul Hadi turut disiarkan gambar beliau yang memakai pakaian pesakit hospital warna biru, dengan memberi senyuman dan lambaian.

Abdul Hadi yang juga Ahli Dewan Undangan Negeri (Adun) Rhu Rendang di Terengganu berada di Istanbul bagi menghadiri Kongres Antarabangsa Komuniti Kesatuan Muslim pada Jumaat lalu ketika beliau mengalami masalah pernafasan dan dikejarkan ke hospital. - <strong>mStar Online</strong>