BUKIT MERTAJAM - Enam lelaki Myanmar ditahan bagi membantu siasatan kes pergaduhan di Taman Akasia di sini yang menyebabkan seorang rakyat negara itu maut manakala rakannya parah Sabtu lepas.

Kesemua enam lelaki terbabit yang berumur antara 20 dan 40 tahun ditahan secara berperingkat dalam serbuan di beberapa rumah di sekitar Kubang Semang di sini semalam.

"Mereka yang ditahan itu dipercayai bekerja di tapak pembinaan Taman Akasia iaitu tempat yang sama mangsa bekerja," kata jurucakap polis hari ini.

Dalam kejadian awal pagi di tapak pembinaan Taman Akasia di Mengkuang Titi, Ara Kuda di sini, seorang rakyat Myanmar maut manakala rakannya cedera parah dalam pergaduhan membabitkan dua kumpulan warga Myanmar yang bekerja di tapak pembinaan berkenaan.

Jurucakap polis itu berkata polis juga sedang mengesan beberapa lagi lelaki Myanmar yang telah dikenal pasti dan disyaki terbabit dalam kejadian itu.

"Lelaki yang cedera parah dalam kejadian itu masih dirawat di Hospital Seberang Jaya dan dilaporkan dalam keadaan stabil," katanya.

Polis turut meminta kerjasama orang ramai yang mempunyai maklumat berhubung kejadian itu agar menghubungi balai polis berhampiran bagi membantu siasatan.

Ketua Jabatan Siasatan Jenayah Pulau Pinang SAC Mazlan Kesah ketika dihubungi mengesahkan tangkapan itu. - BERNAMA