<p style="text-align: justify;">KUALA LUMPUR -  Kejayaan 'The Red Warriors' menewaskan Perak 2-1  malam tadi dilihat meletakkan skuad pantai timur itu kembali ke landasan dalam perburuan mahkota Liga Super musim ini.</p>
<p style="text-align: justify;">Penasihat Persatuan Bola Sepak Kelantan (KAFA) Tan Sri Annuar Musa berkata skuad bimbingan George Boateng itu juga membuktikan sekalipun tanpa aksi pemain import, mereka masih mampu mencatatkan kemenangan.</p>
<p style="text-align: justify;">Beliau yang menyambut hari lahirnya ke-58 hari ini, turut memuji corak taktikal Boateng yang tidak menurunkan dua awang import mereka - Prince Tagoe dan Francis Forkey Doe - yang dikatakan masih belum cergas sepenuhnya.</p>
<p style="text-align: justify;">"Kecewa pada mulanya balik Kota Baharu ingin melihat Tagoe (beraksi) tapi tidak di senarai...Doe pun tidak turun.</p>
<p style="text-align: justify;">"Berani betul Boateng ambil risiko tapi bangga melihat pemain tempatan kita beraksi malam tadi...hadiah harijadi yang indah," kata Annuar menerusi posting terbarunya di laman Facebooknya, hari ini.</p>
<p style="text-align: justify;">Prince Tagoe dilaporkan mengalami kecederaan manakala Forkey Doe masih belum cergas sepenuhnya selepas mengalami kecederaan dalam perlawanan sebelum ini.</p>
<p style="text-align: justify;">Kemenangan itu meletakkan Kelantan pada kedudukan kelima liga dengan kutipan 25 mata selepas beraksi dalam 16 perlawanan.</p>
<p style="text-align: justify;">Kelantan akan berkunjung ke Stadium Sultan Ismail Nasiruddin Shah, Kuala Terengganu, Sabtu ini (24 Mei) untuk menentang wakil kelab, T-Team. - BERNAMA</p>