Beijing - Seorang budak perempuan berusia 11 tahun di China dipukul hingga mati oleh bapanya kerana meniru kerja rumah rakan sekelasnya, lapor media tempatan semalam.

Lelaki terbabit mengarahkan budak perempuan berkenaan melutut, mengikat tangan mangsa dan memukul mangsa, lapor agensi berita rasmi Xinhua.

Bapa berkenaan kemudian membawa anaknya itu ke hospital selepas mendapati mangsa berhenti bernafas tetapi budak terbabit disahkan meninggal dunia keesokan harinya, lapor Xinhua.

Doktor di hospital di Hangzhou mendapati kesan lebam dan kecederaan di leher dan belakang tubuh mangsa selain tanda tercekik selama kira-kira lima minit, lapor Xiandai Jinbao.

Terdahulu bulan ini, gambar grafik seorang budak lelaki berusia 10 tahun dari wilayah Guangdong didakwa dipukul ibu tirinya tersebar meluas di halaman media sosial China, dengan kebanyakan pengguna menggesa undang-undang tegas terhadap penderaan kanak-kanak. - AFP