ALOR SETAR - Sepasang suami isteri maut apabila motosikal yang dinaiki mereka dirempuh sebuah lori di Batu 8 Jalan Sungai Petani-Alor Setar, dekat Simpang Empat Kangkung, di sini, awal pagi tadi.

Pasangan terbabit, Abd Muin Hamzah, 56, dan isterinya, Nor Hanida Jaafar, 51, meninggal dunia di tempat kejadian dipercayai akibat lemas selepas motosikal itu terjunam ke dalam terusan kira-kira jam 7 pagi.

Pasangan yang menetap di Kampung Batu Menunggol, Pendang itu dikatakan sedang dalam perjalanan menuju ke sebuah pasar mini di Simpang Empat Kangkung untuk membeli barangan keperluan untuk memulakan perniagaan di bazar Ramadan Tanah Merah, Pendang buat kali pertama.

Mereka dikatakan sempat bersahur pada hari pertama Ramadan sebelum keluar rumah kira-kira jam 6.30 pagi menuju ke pasar mini berkenaan pada jarak lebih 15 kilometer (km) dari rumah mereka.

Jenazah pasangan itu dibawa ke Jabatan Forensik Hospital Sultanah Bahiyah (HSB) untuk dibedah siasat sebelum dituntut keluarganya dan dikebumikan di Tanah Perkuburan Islam Kampung Batu Menunggol selepas solat Asar, petang ini. - <strong>Berita Harian</strong>