BESUT - Majlis perhimpunan kesyukuran Imtiaz akan diadakan pada 12 Sept ini di Kompleks Imtiaz Bukit Keluang di sini bagi meraikan bekas pelajar dan guru Imtiaz yang terlibat dalam pembukaan Sekolah Imtiaz pada 1999.

Menteri Pendidikan Kedua Datuk Seri Idris Jusoh berkata majlis itu juga bagi menzahirkan kesyukuran dan berterima kasih kepada kerajaan negeri Terengganu yang telah mengembalikan Kompleks Imtiaz Bukit Keluang itu kepada pengurusan Imtiaz untuk digunakan sebagai Sekolah Imtiaz mulai tahun depan.

"Pengembalian Kompleks Imtiaz kepada Sekolah Imtiaz sememangnya dinantikan penduduk Besut yang mahu melihat kejayaan yang lebih tinggi dilakar pelajar Imtiaz di masa depan," katanya kepada pemberita pada majlis rumah terbuka Aidilfitri peringkat Parlimen Besut di Dewan Gong Kemuntong di sini malam tadi.

Idris yang juga Anggota Parlimen Besut berkata majlis perhimpunan kesyukuran itu akan dimulakan dengan tahlil selepas solat Isyak dikuti dengan solat Hajat serta jamuan gulai kawah lembu yang dihadiahkan bekas pelajar Imtiaz.

Menteri Besar Terengganu Datuk Ahmad Razif Abdul Rahman dijangka turut memeriahkan majlis. - BERNAMA