KUALA LUMPUR - Bahagian Counter Terrorism Cawangan Khas Bukit Aman menahan empat warga asing kerana disyaki anggota kumpulan Harimau Pembebasan Tamil Eelam (LTTE) Sri Lanka.

Ketua Polis Negara, Tan Sri Khalid Abu Bakar berkata, tangkapan itu dilakukan serentak di beberapa lokasi di sekitar ibu negara dan Selangor semalam.

"Keempat-empat yang ditahan kerana disyaki anggota kanan LTTE yang terlibat melancarkan serangan di Sri Lanka serta merancang untuk mengaktifkan kumpulan LTTE dengan menjadikan Malaysia sebagai pangkalan operasi," katanya melalui satu kenyataan media hari ini.

Khalid berkata, suspek pertama merupakan pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) adalah pakar membuat bahan letupan.

Manakala, suspek kedua dipercayai terlibat dalam cubaan membunuh bekas Presiden Sri Lanka, Chandirka Kumartunga pada 18 Disember 1999 yang melibatkan anggota wanita penyerang berani mati LTTE.

Katanya, suspek ketiga pula bersubahat dengan seorang warga Sri Lanka yang ditangkap pada 14 Mei lalu kerana merancang untuk menyerang pejabat konsulat asing di Chennai dan Banglalore, Dinia.

Tambahnya, suspek yang sama juga terlibat dalam aktiviti pemalsuan dokumen perjalanan pas pelajar warga asing dan aktiviti penyeludupan manusia.

"Suspek keempat pula terlibat dalam pengumpulan dan penyaluran maklumat kepada LTTE untuk merancang serangan. Kesemua suspek ditangkap dibawah Akta Imigresen 1959/63," katanya.

Menurutnya, antara bangsa yang dirampas daripada suspek pasport palsu pelbagai negara dan cop rasmi palsu Jabatan Imigresen Malaysia dan kedutaan asing.

Kata Khalid, polis memandang serius aktiviti pengganas asing yang cuba menjadikan Malaysia sebagai transit, tempat perlindungan dan pangkalan operasi mereka.

"Segelintir mereka pula mengeksploitasi kad pelarian UNHCR untuk mengelak daripada ditangkap pihak berkuasa. Daripada 14 anasir LTTE yang diberkas sejak 2009, tujuh merupakan pemegang kad UNHCR," katanya. - mynewshub.my