BARCELONA - Penyingkiran awal memalukan di Piala Dunia, Brazil, awal bulan lalu tidak menggugat kedudukan jurulatih Sepanyol, Vicente del Bosque yang mengakui merancang untuk mengemudi pasukannya ke saingan Euro 2016 di Perancis.

Del Bosque yang memperoleh sokongan kuat Kesatuan Bola Sepak Sepanyol akhirnya membuka mulut mengenai masa depannya dan berkata mahu mengekalkan tugasnya malah menyifatkan pasukannya tidak memerlukan perubahan besar untuk mencabar di Kejuaraan Eropah itu pada 2016.

Sepanyol yang mengharungi era gemilang dengan menjuarai Piala Dunia 2010 selain dua kejuaraan Eropah berturut-turut pada 2008 dan 2012 tersingkir awal di peringkat kumpulan di Brazil apabila tewas dua perlawanan awal kepada Belanda dan Chile.

“Kita boleh melakukan sesuatu yang lebih baik dan bangkit kembali ke laluan yang sebenar. Kami akan cuba mempertahankan kejuaraan pada Kejuaraan Eropah selepas ini,” kata Del Bosque.

“Perubahan yang drastik tidak diperlukan, sebaliknya kami perlu meneruskan perjalanan kami di laluan sama dengan beberapa perubahan kecil.”

Kontrak pengendali berusia 63 tahun itu dijadualkan tamat pada 2016 selepas gah membimbing Sepanyol dalam era paling gemilang bola sepak negara itu bermula dengan kejayaan Euro 2008.

“Saya masih berhubung dengan persatuan ketika ini dan mereka mengatakan enam tahun sebelum ini lebih penting berbanding dua perlawanan yang buruk. Persatuan positif dan menilai kerja saya. Kami merasa amat kuat dan meneruskan kerja kami seperti sebelum ini,” katanya. - Reuters