<p style="text-align: justify;">KUALA TERENGGANU - Tiga sekawan mengaku tidak bersalah di Mahkamah Tinggi, semalam atas dakwaan melakukan rompakan berkumpulan dan bersenjata pada jam 3.10 pagi, 2 Mei lalu di tepi jalan hadapan Bank Simpanan Nasional (BSN), Jalan Paya Keladi, di sini.</p>
Tertuduh, Ahmad Hazimin Nazri, 23, beralamat di Kampung Batin, Seberang Takir; Muhammad Afiq Aiman Amran, 15, beralamat di Seksyen 17, Shah Alam dan Kamal Redzuan Yasin, 22, beralamat di Bukit Kecil, mengaku tidak bersalah serta minta dibicarakan.

Berdasarkan pertuduhan, mereka didakwa melakukan rompakan berkumpulan terhadap harta Mohd Hafiz A Ghani, 35, yang berasal dari Pulau Ketam Duyong Besar, iaitu sebuah telefon bimbit Nokia C2 dan tunai RM30.

Ketika kejadian, suspek didakwa melakukan rompakan dengan senjata yang boleh mendatangkan maut iaitu sebuah buku lima dan seutas rantai besi.

Ketiga-tiga suspek didakwa melakukan kesalahan yang boleh dihukum di bawah Seksyen 395/397 Kanun Keseksaan dan jika sabit kesalahan, boleh dikenakan hukuman penjara sehingga 20 tahun dan sebatan.

Semua tertuduh diarahkan diikat jamin sebanyak RM7,000 oleh seorang penjamin, bagaimanapun tertuduh yang diwakili peguam dari Yayasan Bantuan Guaman, Puteri Hikmatul Raudhah Dzulkifli meminta agar wang jaminan dikurangkan kepada RM2,000 atas faktor latar belakang kewangan tertuduh dan keluarga.

Hakim Mohd Azhar Othman kemudian mengarahkan semua tertuduh diikat jamin RM2,000 seorang dengan syarat tertuduh tidak mengganggu saksi kes berkenaan.

“Sekiranya terdapat laporan atau dakwaan tertuduh melakukan gangguan terhadap saksi dan mahkamah mendapati ia benar berlaku, tertuduh akan ditahan reman sehingga kes ini selesai,” katanya.

Pendakwaan dikendalikan Timbalan Pendakwa Raya, Siti Nur Hafizah Mohd Sokran. - <strong>Sinar Harian Online</strong>