TAWAU - Tugas guru dalam melahirkan rakyat yang berkualiti kini semakin mencabar, kata Menteri Pelancongan, Kebudayaan dan Alam Sekitar Sabah Datuk Masidi Manjun.

Katanya golongan guru kini bukan sahaja mendidik, tetapi juga dituntut menjadi pencetus kreativiti pelajar bagi melahirkan warganegara yang kompeten dalam menghadapi persaingan global.

"Hasrat negara untuk menjadi negara maju dan berpendapatan tinggi memerlukan modal insan yang berpotensi tinggi dan berdaya saing serta dipacu oleh kreativiti dan daya inovasi rakyat.

"Oleh itu, sistem pendidikan negara sebenarnya menggalas tugas yang besar untuk melahirkan modal insan yang berkeupayaan tinggi untuk menghadapi persaingan sengit pada masa akan datang, terutamanya di peringkat global," katanya dalam sambutan Hari Guru peringkat Sabah, di sini Isnin malam.

Teks ucapannya dibacakan oleh Pengarah Pendidikan sabah Datuk Jame Alip.

Masidi yang turut bertanggungjawab terhadap hal ehwal pendidikan negeri, berkata dalam konteks Sabah pula, peranan guru amat signifikan dalam menentukan kejayaan program transformasi negeri.

Guru, katanya, perlu bersedia menerima perubahan bagi memastikan kelancaran usaha pembangunan yang dijalankan oleh kerajaan.- BERNAMA

&nbsp;

&nbsp;