WASHINGTON - Pentadbiran Penerbangan Persekutuan (FAA) Amerika Syarikat hari ini menarik semula larangan penerbangan negara itu ke Israel namun memberi amaran 'keadaan masih tidak menentu' ekoran krisis di Semenanjung Gaza.

Tindakan sama turut diambil rakan sekutu AS di Eropah.
“FAA sudah pun menarik balik larangan terhadap syarikat penerbangan AS terbang atau keluar dari Lapangan Terbang Ben Gurion, Israel dengan notis mengenainya dihantar hari ini," kata agensi penerbangan awam AS itu dalam satu kenyataan.

FAA berkata, sebelum mengambil tindakan itu pihaknya bekerjsama rapat dengan pegawai kerajaan AS dalam menilai keadaan keselamatan di Israel dan 'berhati-hati' menarik semula larangan itu.

Israel sebelum ini memebri amaran wujud kesan ekonomi akibat larangan itu dan ia juga memberi 'kemenangan' kepada pejuang Hamas yang menyifatkan ia satu kemenangan besar.

FAA berkata, pihaknya akan terus memantau rapat keadaan tidak menentu di sekitar Lapangan Terbang Ben Gurion dan akan mengambil tindakan yang diperlukan mengikut kesesuaian.

Sekurang-kurangnya 718 penduduk Palestin terbunuh dalam 17 hari pertumpahan darah di Gaza dengan 80 peratus yang terkorban adalah penduduk awam. - AP