KUCHING - Kementerian Kemudahan Awam Sarawak akan terus memohon dana tambahan daripada Kerajaan Persekutuan bagi menjayakan rancangan untuk memastikan kemudahan awam yang dinikmati oleh penduduk di negeri ini setara dengan prasana di peringkat nasional.

Menterinya, Datuk Amar Awang Tengah Ali Hassan berkata, antara jurang yang dialami Sarawak ketika ini termasuk dari segi pembekalan air ke kawasan luar bandar yang pencapaiannya kurang sebanyak 10 peratus daripada sasaran 90 peratus, dan lima peratus kurang daripada sasaran 95 peratus bekalan elektrik untuk kawasan luar bandar.

Beliau berkata, kadar penembusan jalur lebar di Sarawak pula ketika ini adalah sekitar 53.4 peratus berbanding 67.3 peratus di peringkat nasional, manakala penembusan bagi liputan selular ialah 85 peratus berbanding 95.8
peratus di peringkat nasional.

Berucap pada majlis sambutan ulang tahun ke-10 Kementerian itu yang dirasmikan oleh Ketua Menteri Tan Sri Adenan Satem malam tadi, Awang Tengah berkata kurangan itu antara lain berpunca daripada halangan-halangan seperti dana yang tidak mencukupi, kedudukan topografi dan penempatan yang berselerak, keupayaan perunding dan kontraktor, serta kenaikan kos bahan-bahan binaan.

"Di sektor bekalan tenaga pula, kerajaan negeri telah meningkatkan keupayaan penjanaan kuasa daripada 900 megawatt pada tahun 2004 kepada 2,437 megawatt tahun ini," katanya.

Sementara itu Awang Tengah berkata langkah-langkah penguatkuasaan juga akan terus ditingkatkan bagi menjamin keselamatan pengguna di samping menjamin hasil bagi agensi pembekal utiliti.

Beliau berkata, tindakan penguatkuasaan akan diperhebat dalam membanteras pencurian eletrik yang sebelum ini menyebabkan Sarawak Energy Bhd (SEB), syarikat pembekal elektrik Sarawak, mengalami kerugian sehingga kira-kira RM140 juta pada tahun 2010.

"Alhamdulillah sehingga kini kita berjaya mengurangkan kerugian itu ke paras 2.84 peratus, atau RM60 juta sahaja. Tahun ini kita menyasarkan penurunan kerugian eletrik ke paras 2.3 peratus sahaja dengan bantuan unit Merinyu Kementerian, polis dan SPRM (Suruhanjaya Pencegahan Rasuah Malaysia)," katanya.

Majlis malam tadi turut menyaksikan Adenan melancarkan sistem aplikasi atas talian e-Penunjuk Prestasi Utama untuk Perkhidmatan Bekalan Air atau "e-KISS" yang bertujuan memudahkan kompilasi penghantaran penunjuk prestasi utama (KPI) oleh empat pihak berkuasa bekalan air Sarawak kepada pihak kementerian.

Awang Tengah berkata sistem itu akan menentukan standard-standard untuk pematuhan oleh semua pihak berkuasa bekalan air negeri, dan pelaksanaannya membolehkan penanda aras ditetapkan, agar prestasi boleh ditambah baik dari semasa ke semasa. - BERNAMA