Sejak akhir-akhir ini, Zizan Razak mencuri tumpuan berhubung masalah syarikat pengurusan artisnya, Wire Fame Entertainment Sdn Bhd.

Masalah timbul apabila tindakan Zizan membekukan akaun syarikat WFE menyusahkan artis di bawah naungan syarikatnya iaitu Johan As'ari dan Kaka hingga mereka tidak menerima pendapatan sepatutnya untuk bulan Mei.

Tambah memburukkan keadaan apabila Zizan memilih untuk menyelar individu tertentu menerusi Twitter dengan ayat agak sinis berbunyi, <a title="Zizan Razak Tweet ‘Jangan Menyalak’ Kat Siapa Ni?" href="http://mynewshub.my/main/2014/06/26/zizan-razak-tweet-jangan-menyalak-kat-siapa-ni/" target="_blank">"Jangan menyalak tanpa tahu sebab.. teruskan menyelak sampai jumpa pusat".</a>

Kemuncaknya rakan kongsi Zizan yang juga Pengarah Urusan Wire Fame telah mengadakan satu sidang media khas di sebuah hotel, petang semalam bagi membela diri.

Turut hadir pada sidang media itu adalah peguam, Harjit Singh Sandhu dan Wan Nurliyana dari Tetuan Harjit Sandhu serta Sasha Lyna Abdul Latif dari Tetuan Sasha Lyna yang merupakan peguam syarikat WFE dan Azlan Karim, juruaudit akaun WFE.

Menurut Marina Juki, dia terkejut apabila Zizan bukan sahaja membekukan akaun syarikat malah menuduhnya menyeleweng duit syarikat sedangkan penyata akaun 2013 belum dikeluarkan.

Marina yang memegang syer 30 peratus dalam WFE mengakui, hubungannya dan Zizan berantakan sejak Februari lalu ketika mereka bercuti beramai-ramai di Amerika Syarikat termasuk bersama Emma Maembong.

Sepulangnya mereka dari AS Emma menyuarakan hasrat untuk keluar dari WFE. Masalah antara mereka kemudiannya berpanjangan keran tidak mempunyai masa untuk duduk berbincang.

Meskipun mengadakan sidang media ditemani peguam, Marina bagaimanapun menyatakan dia masih menaruh harapan untuk berbincang secara baik bagi menyelesaikan masalahnya dengan Zizan yang kini berada di Jepun memandangkan mereka sudah lama berkawan baik.

Dalam pada itu, <a title="Johan Kesal Sikap Zizan Razak Bekukan Akaun Bank" href="http://mynewshub.my/main/2014/06/27/johan-kesal-sikap-zizan-razak-bekukan-akaun-bank/" target="_blank">Johan dan Kaka dilaporkan telah pun membuat laporan polis</a> pada 25 Jun lalu berhubung tindakan Zizan.

Diharapkan selepas ini, semua pihak terlibat duduk semeja untuk menyelesaikan kemelut antara mereka secara baik. Maklumlah, industri hiburan kita ni bukan sebesar mana - pi mai pi mai tang tu juga. <strong>#mynewshub</strong>

<strong>Oleh: REM RAMZI</strong>
<strong>Sumber: Sinar Harian</strong>