KAHERAH - Sebuah mahkamah di Mesir semalam mengesahkan hukuman mati ke atas 183 penyokong bekas Presiden, Mohamed Morsi termasuk pemimpin pertubuhan Ikhwanul Muslimin, Mohammed Badie, kata sumber kehakiman.

Dalam kes yang bermula pada April lalu, Hakim Saeed Youssef mengeluarkan arahan awal berkaitan hukuman mati terhadap 683 yang dituduh menyerbu sebuah balai polis di bandar Al-Idwa di wilayah Minya.

Kumpulan 683 orang itu juga didapati menyebabkan seorang pegawai polis terbunuh.

Serangan tersebut berlaku ketika anggota-anggota pertubuhan tersebut melakukan tindak balas kerana marah dengan pembunuhan ratusan penyokong Morsi ketika anggota-anggota polis menyuraikan para penunjuk perasaan di dua kem di Kaherah.

Semalam, Saeed mengesahkan hukuman mati ke atas seramai 183 orang.

Empat orang menerima hukuman penjara seumur hidup manakala 496 orang lagi dibebaskan, kata sumber berkenaan.

Kebanyakan yang menerima hukuman itu dibicarakan tanpa kehadiran mereka.

Keputusan itu dibuat dua minggu selepas bekas Ketua Tentera Mesir, Abdel Fattah Al-Sisi dilantik sebagai Presiden selepas memenangi pilihan raya yang diadakan pada Mei lalu.

Pada minggu ini, Badie juga dijatuhkan hukuman mati di sebuah lagi mahkamah.

Mahkamah itu membuat keputusan tersebut selepas mendapati dia dan 13 orang lagi bersalah mencetuskan keganasan sehingga menyebabkan 10 orang terbunuh dekat Masjid Al-Istigama di kawasan perumahan Giza, Kaherah selepas Morsi digulingkan tentera. - Agensi