KUALA LUMPUR - Kerajaan Republik Czech hari ini menzahirkan simpati terhadap insiden kehilangan pesawat Malaysia Airlines (MAS) Penerbangan MH370, kata Yang Dipertua Dewan Negara, Tan Sri Abu Zahar Ujang.

Abu Zahar berkata, perkara itu dinyatakan ketika dutanya di Malaysia, Rudolf Hykl mengadakan kunjungan hormat ke atas beliau di pejabatnya di Bangunan Parlimen di sini hari ini.

Dalam pertemuan hampir sejam itu, perbincangan turut berkisar mengenai perkembangan misi mencari pesawat Malaysia Airlines MH370.

"Hykl turut melahirkan rasa simpati terhadap insiden kehilangan pesawat MH370 dan berdoa agar misi mencari akan berjalan dengan lancar," katanya kepada Bernama selepas pertemuan itu.

Abu Zahar berkata, mereka turut membincangkan beberapa perkara termasuk usaha mempertingkatkan hubungan dua hala antara kedua-dua negara.

"Beliau amat kagum dengan kewibawaan Malaysia dalam pelbagai bidang khususnya dalam pembangunan ekonomi negara yang ditadbir urus oleh pemimpin yang berwibawa," kata Abu Zahar.

Katanya, Hykl juga menyatakan hasrat bertemu Perdana Menteri, Datuk Seri Najib Razak, dalam masa terdekat bagi menyampaikan keinginan Republik Czech menjalinkan kerjasama dengan Malaysia dalam bidang yang sesuai.

Kunjungan Hykl itu adalah lawatan pertamanya selepas dilantik sebagai Duta pada 18 Februari lalu.

Hykl, 48, pernah menyandang jawatan sebagai editor berita di Bahagian Antarabangsa Agensi Berita Czechoslovak selama setahun pada 1989. - BERNAMA