<p style="text-align: justify;">KUALA LUMPUR - Malaysia Airlines (MAS) hari ini mengesahkan wakil mereka daripada Pusat Sokongan Keluarga menghubungi anggota keluarga penumpang yang menaiki MH370 yang hilang pada 8 Mac lepas untuk memulakan proses pembayaran pampasan pendahuluan.</p>
<p style="text-align: justify;">MAS dalam kenyataan di sini berkata ia bertujuan untuk membantu anggota bagi memenuhi keperluan ekonomi mereka dan bayaran itu tidak akan menjejaskan hak para waris untuk menuntut pampasan berdasarkan undang-undang kemudian nanti.</p>
<p style="text-align: justify;">"Ia (pampasan pendahuluan) akan dikira sebagai sebahagian daripada keseluruhan pampasan," kata MAS.</p>
<p style="text-align: justify;">Menurut kenyataan itu, perkara berhubung pampasan kekal sulit dan rahsia, sehubungan itu MAS mengulangi ia tidak akan membincangkan apa-apa maklumat yang berkaitan secara terbuka, kerana menghormati anggota keluarga yang sedang bersedih.</p>
<p style="text-align: justify;">Penerbangan MH370 membawa 239 penumpang dan anak kapal hilang daripada imbasan radar ketika terbang di ruang udara Laut China Selatan pada 8 Mac setelah berlepas dari Lapangan Terbang Antarabangsa KL pada 12.41 tengah malam.</p>
<p style="text-align: justify;">Ia sepatutnya mendarat di Beijing pada 6.30 pagi hari sama.</p>
<p style="text-align: justify;">Gerakan mencari melibatkan pelbagai negara dilancarkan untuk mengesan pesawat itu, mula-mula di Laut China Selatan dan kemudiannya difahamkan ia telah melencong daripada laluan asalnya dan berakhir di selatan Lautan Hindi.</p>
<p style="text-align: justify;">Tiada apa yang dijumpai sejak pesawat Boeing 777-200ER itu hilang 57 hari yang lepas sehingga hari ini. - BERNAMA</p>